NARIADENIE KOMISIE (EÚ) 2021/1842

z 20. októbra 2021,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí flupyradifurónu a kyseliny difluóroctovej v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) flupyradifurónu a kyseliny difluóroctovej boli stanovené v časti A prílohy III k nariadeniu (ES) č. 396/2005.

(2) V súlade s článkom 6 ods. 1 nariadenia (ES) č. 396/2005 bola v rámci postupu povoľovania použitia prípravku na ochranu rastlín s obsahom aktívnej látky flupyradifurón na jahodách, stolových olivách, okre/ibišteku jedlom, karfiole, brokolici, ružičkovom keli, hlávkovej kapuste, keli, kalerábe, šaláte a podobných listových zeleninách, špenáte a podobných špenátových plodinách (listoch), bylinkách a jedlých kvetoch, fazuli, hrachu, semenách repky, horčicových semenách a olivách na výrobu oleja podaná žiadosť o úpravu existujúcej MRL flupyradifurónu a jeho hlavného metabolitu – kyseliny difluóroctovej.

(3) V súlade s článkom 6 ods. 2 a 4 nariadenia (ES) č. 396/2005 boli predložené žiadosti o dovozné tolerancie v prípade flupyradifurónu používaného v Spojených štátoch na citrusových plodoch, plodoch opuncie (nopále)/plodoch kaktusov (kaktusovej fige), semenách bavlníka, kukurici siatej cukrovej/cukrovej kukurici, jačmeni, kukurici, ciroku a pšenici, v Spojených štátoch a Kanade na orechoch stromových, jadrovom ovocí, hrozne, čučoriedkach, koreňovej a hľuzovej zelenine, rajčiakoch, sladkej paprike, baklažáne, melónoch, zeleri, strukovinách, arašidoch, sóji fazuľovej a chmeli, v Brazílii na kávových bôboch a v Ghane a Pobreží Slonoviny na kakaových bôboch. Žiadatelia uvádzajú, že povolené použitia uvedenej látky na daných plodinách v uvedených krajinách majú za následok rezíduá, ktoré prekračujú MRL stanovené v nariadení (ES) č. 396/2005 pre flupyradifurón a kyselinu difluóroctovú, a preto je potrebné zvýšiť MRL, aby sa zamedzilo obchodným prekážkam pri dovoze uvedených plodín.

(4) Žiadateľ v súvislosti s týmito žiadosťami predložil Holandsku, spravodajskému členskému štátu, v lehote stanovenej v nariadení Komisie (EÚ) 2016/486 (2) dodatočné poľné štúdie striedajúcich sa plodín a štúdie o kŕmení hospodárskych zvierat.

(5) V súlade s článkom 8 nariadenia (ES) č. 396/2005 Holandsko dané žiadosti vyhodnotilo a zaslalo Komisii hodnotiace správy.

(6) Európsky úrad pre bezpečnosť potravín (ďalej len „úrad“) žiadosti a hodnotiace správy posúdil, pričom preskúmal najmä riziká pre spotrebiteľov a v relevantných prípadoch aj pre zvieratá, a k navrhovaným MRL vydal odôvodnené stanoviská (3). Svoje stanoviská zaslal žiadateľom, Komisii a členským štátom a sprístupnil ich verejnosti.

(7) Pokiaľ ide o flupyradifurón v plodoch opuncie (nopále)/plodoch kaktusov (kaktusovej fige), melónoch, rajčiakoch a chmeli, úrad dospel k záveru, že neboli predložené dostatočné údaje na stanovenie nových MRL. Pokiaľ ide o flupyradifurón v zeleri, nebolo možné vylúčiť obavy v súvislosti s akútnym príjmom. Pokiaľ ide o všetky ostatné žiadosti, úrad dospel k záveru, že všetky požiadavky na údaje sú splnené a úpravy MRL požadované žiadateľmi sú na základe posúdenia expozície spotrebiteľov z hľadiska ich bezpečnosti prijateľné pre 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach predmetných látok. Celoživotná expozícia účinkom týchto látok z konzumácie všetkých potravín, ktoré ich môžu obsahovať, ani krátkodobá expozícia zo zvýšenej konzumácie príslušných produktov nepreukázali riziko prekročenia prijateľného denného príjmu či akútnej referenčnej dávky.

(8) Po posúdení dodatočných poľných štúdií striedajúcich sa plodín a štúdií o kŕmení hospodárskych zvierat úrad odporučil zvýšiť, znížiť alebo zachovať existujúce MRL flupyradifurónu a kyseliny difluóroctovej v striedajúcich sa plodinách a produktoch živočíšneho pôvodu. Úrad predovšetkým navrhol znížiť MLR flupyradifurónu v listoch viniča a MLR kyseliny difluóroctovej v kukurici, kakaových bôboch a pečeni z ošípaných. Tieto MRL by sa mali stanoviť v prílohe II k nariadeniu (ES) č. 396/2005 na existujúcich úrovniach alebo na úrovniach určených úradom.

(9) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(10) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(11) Nariadenie (ES) č. 396/2005 by sa preto malo zodpovedajúcim spôsobom zmeniť.

(12) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty získané pred úpravou MRL a v prípade ktorých z informácií vyplýva, že je zachovaná vysoká úroveň ochrany spotrebiteľa.

(13) Predtým ako sa začnú upravené MRL uplatňovať, mala by sa poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Nariadenie (ES) č. 396/2005 sa v znení pred zmenou týmto nariadením naďalej uplatňuje na flupyradifurón v listoch viniča a na kyselinu difluóroctovú v kukurici, kakaových bôboch a pečeni z ošípaných v prípade produktov vyprodukovaných v Únii alebo do nej dovezených pred 10. májom 2022.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Pokiaľ ide o MRL flupyradifurónu v listoch viniča a kyselinu difluóroctovú v kukurici, kakaových bôboch a pečeni z ošípaných, uplatňuje sa od 10. mája 2022.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 20. októbra 2021 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Nariadenie Komisie (EÚ) 2016/486 z 29. marca 2016, ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí cyazofamidu, cykloxydimu, kyseliny difluóroctovej, fenoxykarbu, flumetralínu, fluopikolidu, flupyradifurónu, fluxapyroxadu, krezoxím-metylu, mandestrobínu, mepanipyrimu, metalaxylu-M, pendimetalínu a teflutrínu v určitých produktoch alebo na nich (Ú. v. EÚ L 90, 6.4.2016, s. 1).

(3) Vedecké správy EFSA sú k dispozícii online: http://www.efsa.europa.eu:

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA (Odôvodnené stanovisko k stanoveniu dovozných tolerancií, úprave existujúcich maximálnych hladín rezíduí a hodnoteniu potvrdzujúcich údajov po preskúmaní MRL flupyradifurónu a kyseliny difluóroctovej podľa článku 12). Vestník EFSA (EFSA Journal) (2020) 18(6):6133.

Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds (Odôvodnené stanovisko k úprave existujúcich maximálnych hladín rezíduí flupyradifurónu a kyseliny difluóroctovej v semenách repky a horčicových semenách). Vestník EFSA (EFSA Journal) (2020) 18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger (Odôvodnené stanovisko k úprave existujúcich maximálnych hladín rezíduí flupyradifurónu a kyseliny difluóroctovej v okre/ibišteku jedlom). Vestník EFSA (EFSA Journal) (2021) 19(5):6581.